
Hvad er det, som er der.




Men alligevel ikke er der.


Den kan ikke vises eller har form.


Den er både fortid og fremtid i nutid.


Den er aldrig en hel sandhed.




Tanken.











Anbefaling


Christian Ørting har skrevet en bog, som peger på, at vi altid og allerede er okay bag alle vores tanker. Ørting har lavet to figurer i bogen – Bob og Billy – der repræsenterer henholdsvis intellektet/egoet i mennesket og intuitionen. Han viser på en legende måde, hvordan vi kan komme mere i kontakt med Billy – intuitionen – når vi kender til sindets virkemåde.


Bogen indeholder masser af metaforer, henvisninger til musik på YouTube, billeder og legende ord, der alt sammen peger os i samme retning – nemlig vejen hjem til os selv. Et eksempel på dette er et lille citat fra bogen:


“Pludselig lukker du mig ind. Gennemskuer eget tankespind. Du er ikke tanken indeni. Du har sat sommerfuglen fri”


Læs bogen langsomt og hold gode pauser. Lad være med at tænke for meget over, hvad Ørting skriver og hav tillid til, at denne forståelse ikke er noget, du skal anstrenge dig for at lære, men noget du allerede ER. Hvis du derfor øver dig i at have tillid til alle livets oplevelser, som Ørting skriver, så vil forståelsen vise sig for dig – helt af sig selv.


God læselyst.


Forfatter, psykoterapeut og sundhedsplejerske Jane Ellegaard









Bag dine tanker er du helt okay



Forord



Jeg vil gerne invitere dig ind på min legeplads, et sted jeg holder af at være. Det er her det kreative blomstrer og intet bliver dømt ude. På legepladsen er jeg som barn igen. Her er potentialet, nuet og øjeblikket det vigtigste. At mærke langsommelighedens kraft, åndedrættet og nyde stilheden. Desuden peger jeg i retningen af oplevelse af at livet leves indefra og ud. Læn dig tilbage, lad mig inspirere dig og tag på en opdagelsesrejse.


I denne bog vil jeg forsøge at pege ind i forståelsen af vores egen mentale indre sundhed. Igennem egne erfaringer og dialoger med forskellige mennesker, har jeg været på en opdagelsesrejse guidet af forståelsen af De Tre Principper (tanke, bevidsthed og livskraft). Jeg har også haft fokus på “at komme sig” ved at have en oprigtig nysgerrig dialogisk praksis undervejs, ellers har forandringen heller ikke været mulig. Stille mig nysgerrigt overfor alt hvad der måtte komme for at forstå det mere nuanceret. Jeg vælger også ordet “opdagelsesrejse”, da jeg ser dette ord bidrage til, at der på den måde ikke er noget rigtigt og forkert at lege med.


Jeg har oplevet at finde frihed og ro i nuet ved at blive mere bevidst om at slippe flere af de fortællinger intellektet skaber i sindet. Mit intellekt vil meget gerne holde ved det gamle og bevare kontrollen.


Men det at mærke jeg er okay bag tankerne, at du er okay, at vi alle er okay, er en kæmpe gave. Det er jeg blevet bedre til at have fokus på ved at gøre de komplekse tanker mere simple. Jeg bruger et punktum og lader tankesporet stå, fremfor at gå med det ene komma efter det andet, som intellektet ofte forsøger at overbevise mig om, jeg skal. Fortællingen kan bare blive ved og køre i ring.


Jeg har altid kunnet blive kapret af tanker og følelser i mere eller mindre grad. Nogle tanker slipper jeg hurtigt, andre holder mig fastlåst og fanger mig i kontrol, og jeg ender i et tankespind. Det kan være tankespind, der handler om gamle overbevisninger, uforløste forventninger til andre eller tanker om tanker om livet. Fortidens belastninger, traumer og oplevelser kan foregive at pege mod fremtidens problemer og udfordringer, selvom de er ikke sket endnu. Det kan blive til en overproduktion af bekymringer. Det er jeg blevet meget bedre til ikke at hoppe med på!.


Forståelsen af De Tre Principper, tanke, bevidsthed og livskraft, som Sydney Banks er ophavsmand for, giver en ny forståelse af sindets design, og har bidraget til mere frihed for mig.


Du er hermed inviteret indenfor, velkommen.


Find musikken til bogen :


www.tankehussommerfugl.com eller på min


YouTube kanal : Christian Ørting Jespersen










Indledning



Mennesket er roen og mennesket har en grounding, men vi kommer ofte uskyldigt til at tænke os væk fra roen. Kan vi lære at forstå tankens rolle i vores design, er vi et godt skridt på vej til at finde tilbage til roen. Jeg har opdaget forståelse af at livet leves indefra og ud samt forstået præmissen at tanker skaber følelser. Simpelt og enkelt.


Jeg har opdaget det potentiale der ligger i nuet. Når tankerne kommer på besøg i nuet, har jeg to muligheder. Jeg kan enten opleve, det jeg oplever, og bare observere min tanker. Jeg kan også vælge at involvere mig i min tanker, hvilket betyder at der kommer flere følelser på tankerne. En slags 3D-effekt som kan manifestere sig fysisk. Jeg er begyndt i højere grad ikke at finde årsager til mit sinds tilstand, men forsøger bare at være. Det betyder også at mine følelser er mindre intense end tidligere, og jeg kan bedre slippe tankerne. Jeg har mange gange forveklset “at være” med “at gøre”. Jeg er bedre til at være i følelserne fremfor at skulle “gøre” noget for at få de negative følelser væk.

